Ženská dvojhra na Wimbledone 2015

Do súťaže ženskej dvojhry londýnskeho Grand Slamu vo Wimbledone 2015 nastúpilo sto dvadsať osem tenistiek. Z kvalifikačného turnaja postúpilo dvanásť hráčok. Obhajkyňa titulu bola česká svetová dvojka Petra Kvitová, ktorú v treťom kole vyradila Srbka Jelena Jankovićová.

Americká svetová jednotka Serena Williamsová vyhrala šiestu trofej Venus Rosewaterovej po finálovom víťazstve nad Garbiñe Muguruzovou. Ziskom štvrtého Grand Slamu v rade tak druhýkrát v kariére skompletizovala nekalendárny Grand Slam. Ako prvá tenistka histórie získala po šiestich tituloch na troch grandslamoch (Australian Open, Wimbledon a US Open). Do rebríčka WTA si pripísala 2 000 bodov a získala sumu 1 880 000 libier, finalistka potom polovičnú prémiu. V následnej pondelkovej aktualizácii z 13. júla 2015 dosiahla, ako prvá tenistka od zavedenia rebríčka, v úlohe svetovej jednotky viac ako dvojnásobný počet bodov pred druhou ženou v poradí.

Najpočetnejšie boli v pavúku zastúpené reprezentantky Spojených štátov so 16 tenistkami, nasledované boli Českom s 11 hráčkami.

Priebeh Grand Slamu

1. kolo 

V úvodnom kole prehrala svetová trojka Simona Halepová so 106. hráčkou rebríčka Janou Čepelovou, ktorá jej za 2:14 hodín vrátila prehru z US Open 2014, kde s ňou uhrala len tri gemy. Prvý zápas tiež nezvládla obhajkyňa finálovej účasti Eugenie Bouchardová porážkou od čínskej kvalifikantky a 117. ženy rebríčku Tuan Jing-jing. Kanaďanka tak po turnaji opustila elitnú dvadsiatku klasifikácie.

V jednom z najkratších wimbledonských zápasov vôbec Petra Kvitová, ako uviedli niektoré médiá - deklasovala 108. holandskú tenistku sveta Kiki Bertensovú, keď ju vyradila za 35 minút po setoch 6–1 a 6–0. Pri vlastnom podaní súperke povolila jediný bod a to zahraním dvojchyby v poslednej hre zápasu. Išlo o najkratší zápas na okruhu WTA Tour za posledných päť rokov. Z kráľovskej lóže centrálneho dvorca sa prizerali rodičia Kvitovej, ktorí na tento zápas dostali pozvanie od usporiadateľov.

Prekvapením sa tiež stala hladká prehra deviatej nasadenej Navarrovej s 18–ročnou Lotyšskou Jeļenou Ostapenkovou v pomere 2–6 a 0–6. Lotyške patrila až 147. priečka rebríčka a do turnaja dostala divokú kartu, ako úradujúca šampiónka wimbledonskej juniorky.

Nemky Angelique Kerberová a Andrea Petkovicová nepovolili svojim súperkám uhrať žiadny gem.

2. kolo 
Srbská turnajová 28. hráčka Jelena Jankovićová zdolala Rusku Rodinovú. V zápase prišla o jediné podanie a to v treťom sete, keď sa po tejto strate súperka ujala vedenia 3–1 na gemy. Následne však získala zvyšných päť hier a postúpila do tretej fázy.

Prvýkrát v kariére postúpila 134. tenistka rebríčku Kristýna Plíšková do tretieho kola grandslamu potom, čo na prvom dvorci vyradila dvadsiatu piatu nasadenú Svetlanu Kuznecovovú napriek strate úvodného setu. Výhru 23–ročná tenistka opísala ako „najväčší úspech, pretože v ženskej dvojhre som doteraz nikoho takého neporazila.“ Tiež v druhom zápase docielila Petra Kvitová "kanárika", keď japonskú 57. hráčku sveta Kurumi Narovú vyradila 6–2 a 6–0. Na treťom grandslame v rade skončila Denisa Allertová v druhom kole po prehre od dánskej turnajovej päťky Caroline Wozniackej. V druhom sete už prehrávala pomerom 1–5. Následný uvoľnenejší herný štýl znamenal zisk piatich gemov a vedenie 6–5. Dánka však rozhodujúce dejstvo nepripustila zvládnutou skrátenou hrou.

V druhom kole dohrala siedma a ôsma nasadená. Srbka Ana Ivanovićová nenašla recept na deblistku z elitnej desiatky Sandsovú, ktorej vo dvojhre patrila až 158. priečka. Američanka tiež kritizovala organizátorov za pravidlo vyžadovania bieleho odevu pre súťažiacich. Jekaterinu Makarovovú vyradila Magdaléna Rybáriková. Slovenka, ktorá zahrala 26 víťazných lôpt a urobila len 5 nevynútených chýb, mala pred zápasom pasívnu bilanciu dohraných zápasov vo Wimbledone 0–7.

3. kolo 

Druhá nasadená Petra Kvitová podľahla 28. hráčke turnaja Jankovićovej, keď nevyužila vedenie 6–3 a 4–2. Vyradenie v treťom kole predstavovalo najhorší wimbledonský výsledok Češky od roku 2009. Naopak 30-ročná Jankovićová dosiahla najväčšie víťazstvo na Grand Slame a pri svojej dvanástej wimbledonskej účasti v hlavnej súťaži vyrovnala osemfinálové maximum. dohrali tiež všetky tri nasadené Nemky Angelique Kerberová, Andrea Petkovicová aj Sabine Lisická, pre ktorú sa jednalo o najskoršie vyradenie od Wimbledonu 2008.

Blízko porážky sa ocitla aj svetová jednotka Serena Williamsová, ktorá v treťom sete proti Heather Watsonovej strácala za stavu 0–3 dve prehrané podania. Britka na servise však nevyužila gamebol na vedenie 4–0, a potom ani vedenie 5–4, keď išla podávať na ukončenie zápasu. Favoritka priebeh dokázala otočiť do víťazného konca. Williamsová svoju 24. výhru na Grand Slame v rade komentovala slovami: „Budem úprimná. Neviem, ako sa mi podarilo vyhrať, sama som v to rozhodne nedúfala.“

Kristýna Plíšková vypadla v dvoch setoch s Rumunkou Monicou Niculescuovou. V druhom dejstve nepremenila päť setbalov. Do osemfinále prenikla jediná kvalifikantka, Bieloruska Oľga Govorcovová po výhre nad Slovenkou Rybárikovou.

4. kolo 
V osemfinále dohrala svetová päťka i šestka. Dánka Caroline Wozniacka, ktorá podľahla v dvoch setoch Garbiñe Muguruzovej, obvinila usporiadateľa zo sexizmu, keď kritizovala preferenciu nasadzovania mužov na hlavné kurty. Po zápase oznámila: „Rada by som hrala na veľkom dvorci. Myslím, že je to práve o tom, keď tvrdo makáte a trénujete, aby ste si zahrali na veľkom kurte. Avšak ženy tu takú šancu nedostávajú.“ Česká dvojka Lucie Šafářová nezvládla tiebreakové koncovky oboch setov s americkou 47. hráčkou rebríčka Coco Vandewegheovou a neobhájila tak semifinálovú účasť.

Sesterský súboj päťnásobných šampióniek Sereny a Venus Williamsových vyznel za 67 minút pre úradujúcu svetovú jednotku a mladšiu z nich. Serena Williamsová využila štyri z deviatich brejkových príležitostí a zvýšila aktívny pomer vzájomných duelov na 15–11. 18–ročná víťazka prípravného eastbournského turnaja Belinda Benčičová pri prvej účasti vo štvrtom kole podľahla bývalej prvej hráčke klasifikácie Viktórii Azarenkovej z Bieloruska, ktorá duel zakončila sériou 11 víťazných lôpt. Obe hráčky sa stretli prvýkrát v kariére a švajčiarska tínedžerka dokázala uhrať iba päť gemov.

Štvrťfinále a Semifinále 
Dvojnásobná wimbledonská semifinalistka Viktória Azarenková získala vo štvrťfinále úvodného setu proti Serene Williamsovej. Tá však tretíkrát v sezóne Bieloruske nedovolila doviesť zápas do víťazného konca. Azarenková už nepremenila mečbal vo vzájomnom dueli na Madrid Open 2015 a na French Open 2015 si vypracovala tiež výhodu setu a brejku, napriek tomu v oboch prípadoch odišla porazená. Williamsová tak zvýšila vzájomnú bilanciu na 16–3. Medzi poslednou osmičkou hrali dve Američanky s vyššie postavenými tenistkami - turnajová dvadsaťjednotka Madison Keysová a Coco Vandewegheová. Štvrťfinále predstavovalo pre prvú z nich wimbledonské, a pre druhú grandslamové, maximum. Tiež pätnásta nasadená Timea Bacsinszká nenašla recept na Garbiñe Muguruzovú, ktorá prvýkrát prenikla do semifinále Grand Slamu a stala sa prvou Španielkou v tejto fáze Wimbledonu od výkonu Arantxi Sánchezovej Vicariovej v roku 1997.

V semifinále vypadla štvrtá nasadená Marija Šarapovová, ktorú v dvoch setoch prehrala Serena Williamsová. Úradujúca svetová jednotka zvíťazila v siedmom vzájomnom dueli za sebou a na grandslame dosiahla 27 zápasovú neporaziteľnosť. Ruska, ktorá si nevypracovala ani jednu brejkovú príležitosť, ju naposledy porazila na Turnaji majsteriek 2004. Celkovo potom Američanka zvýšila bilanciu výhier na 18–2. Medzi poslednou štvoricou hráčok turnaj opustila finalistka z roku 2012 a trinásta nasadená Agnieszka Radwańská, keď nestačila na Garbiñe Muguruzovú. Španielka vstúpila do zápasu lepšie, keď viedla 6–2 a 3–1. Nasledovalo však šesť získaných gemov Poľky a rozhodujúci set, v ktorej Muguruzová dobiehala stratené podanie. V ďalšom priebehu si venezuelská rodáčka vypracovala vedenie 5–3 a išla podávať na víťazstvo. V danej hre odvrátila dve brejkové príležitosti a tretíkrát v sezóne súperku porazila.

Finále 
Serena Williamsová sa prebojovala do ôsmeho wimbledonského finále a ako víťazka US Open 2014, Australian Open 2015 a French Open 2015 útočila na nekalendárny grandslam, teda zisk všetkých štyroch Grandslamov za sebou. Po finálovom víťazstve nad 21 ročnou Španielkou Garbiñe Muguruzovou, ktorá hrala svoje prvé finále na Grand Slame, ho druhýkrát v kariére skompletizovala. Prvý nekalendárny Grand Slam získala v rokoch 2002–2003. Španielska hráčka sa po finále premiérovo posunula do elitnej desiatky svetového rebríčka na 9. miesto. Vzájomnú zápasovú bilanciu Američanka navýšila na 3–1. Poslednou predchádzajúcou španielskou finalistkou grandslamu bola Conchita Martínezová na French Open 2000.

Zisk šiestej misy Venus Rosewater pre víťaznú Williamsovú znamenal jej 21. grandslamový titul z dvojhry, čím na druhom mieste otvorenej éry zaostávala o jednu trofej za Steffi Grafovou. Súčasne sa vo veku 33 rokov a 289 dní stala najstaršou šampiónkou Grand Slamu open éry, keď prekonala vekový rekord Martiny Navrátilovej, ktorá vyhrala Wimbledon 1990 vo veku 33 rokov a 263 dní. Na okruhu WTA Tour vybojovala 68. trofej a dotiahla sa na štvrtú priečku Austrálčanky Evonne Goolagongovej. S ​​počtom 280 víťazných zápasov na Grand Slame figurovala na 3. mieste open éry za Navrátilovou (306) a Chris Evertovou (299), keď počas turnaja prekonala 278 výhier Grafovej.

Nasadenie hráčok

Pavúk

Finálová fáza

Horná polovica

1. sekcia

2. sekcia

3. sekcia

4. sekcia

Dolná polovica

5. sekcia

6. sekcia

7. sekcia

8. sekcia

Galéria

Referencie

Externé odkazy 
 

Wimbledon 2015